# 10 фактаў пра птушку 2021 года

1. Паходжанне беларускай назвы птушкі невядомае. Руская назва «козодой» калька з лацінскай, паходзіць ад павер’я, быццам калі птушкі лётаюць ці бегаюць каля свойскай скаціны - дояць яе.

2. Ляляк – той яшчэ абібок: зусім не будуе гнязда. Самка адкладвае яйкі проста на лясную падсцілку дзе-небудзь на высечцы або ў сухім рэдкалессі.

3. У кладцы два яйкі. Прыгожая афарбоўка, якая нагадвае натуральны мармур, не заўсёды маскіруе яйкі. Затое птушка, якая на іх сядзіць, ідэальна зліваецца з наваколлем дзякуючы «камуфляжнаму» апярэнню.

4. Лелякі паспяваюць за сезон двойчы выгадаваць птушанят. Наседжваюць кладку абодва партнёры: удзень – самка, у вечары ці раніцай – самец. Птушаняты вылупляюцца пакрытымі доўгім пухам, але ходзяць спрытней за бацькоў.

5. У лелякоў надзвычай шырокі рот. Разам з пёркамі ў выглядзе веек па краі рота гэта выдатнае прыстасаванне для лоўлі начных насякомых у палёце. А малако яны не «крадуць».

6. Ляляк – начная птушка. Палюе з наступленнем цемры. Удзень птушкі сядзяць на галінах дрэў, прыжмурыўшы вялікія вочы.

7. Шлюбная песня самца гучыць як сухая манатонная трэль «рьрьрьрьрь» і нагадвае тарахценне невялікага матацыкла або стракатанне насякомага.

8. Ляляк – пералётная птушка. Адлёт на зімоўку адбываецца ў пачатку восені. Вяртаюцца ў Беларусь з Афрыкі ў канцы красавіка. Яны ніколі не складаюць чароды. Максімальны зарэгістраваны ўзрост леляка - 11 гадоў 11 месяцаў.

9. У лелякоў вузкія завостраныя крылы. Іх размах можа дасягаць 60 см! А самцы ад самак адрозніваюцца белымі плямамі на крылах.

10. Шмат лелякоў гіне ад машын на шашы ў лясах ці каля іх, калі яны садзяцца на цёплы асфальт. Будзьце ўважлівыя на дарозе!